Намінацыя «Памяць скрозь годы»

Шкробат Галіна Васільеўна, настаўнік беларускай мовы і літаратуры

ДУА “Асавецкі яслі-сад – сярэдняя школа Мазырскага раёна”

аг.Асавец, вул. Савецкая,1., Мазырскі раён, Гомельская вобласць

Тэлефон: +375292392021

е – mail: [nesterenya\_olga@mail.ru](mailto:nesterenya_olga@mail.ru)

*Пазакласнае мерапрыемства,прысвечанае*

*75 – годдзю Вялікай Перамогі*

**“ВАЙНА – БОЛЬ І ПАМЯЦЬ НАРОДА”**

**Літаратурна-музычная кампазіцыя для вучняў 8-11 класаў**

Мэты: паглыбленне ведаў вучняў па гісторыі Вялікай Айчыннай вайны; развіццё цікавасці да гістарычнага мінулага нашай краіны; выхаванне пачуцця патрыятызму, павагі да тых, хто абараніў мір, да тых, каго вайна пазбавіла шчаслівага дзяцінства.

Абсталяванне: выстава кніг пра вайну, вучнёўскіх малюнкаў; камп’ютар для паказу дакументальнай хронікі.

Эпіграфы:

Нам не забыць ні хат, ні нават траў, Дрэвы забылі пра буры і страты,

Што супастатам спалены, стаптаны, Раны свае загаіла зямля.

Благаславенне тым, хто ў бітве паў Толькі нічога забыць не змагла ты,

За край, што для жыцця адваяваны. Памяць мая!

А. Астрэйка М. Танк

**Ход мерапрыемства**

*Гучыць сумная музыка. Выходзяць на сцэну вядучыя*.

**Вядучы 1**. Набліжаецца вялікі дзень – Дзень Перамогі. Сёлета мы будзем адзначаць 75-годдзе з дня Вялікай Перамогі над фашызмам.

Гэта слаўная і гераічная дата. Гэта свята радаснае, светлае і разам з тым сумнае. Наш народ заплаціў надзвычай дарагую цану за Перамогу ў Вялікай Айчыннай вайне, сотні тысяч беларусаў загінулі за свабоду і незалежнасць сваёй Радзімы. Памяць пра тое трагічнае і гераічнае мінулае не згасне, заўсёды будзе жыць у сэрцы новых пакаленняў.

**Вядучы 2**. Прайшло 75 гадоў, як скончылася Вялікая Айчынная вайна. І кожны год у гэтыя вясновыя дні наш народ узгадвае грознае ваеннае ліхалецце, ушаноўвае памяць загінуўшых, бо час не ўладны над памяццю людзей. Даўно адгрымелі апошнія залпы вайны. Загаіліся цяжкія раны: на месцы руін і папялішчаў выраслі гарады і сёлы, зараслі акопы і траншэі. Але боль трагедыі застаўся.

**Вядучы 1.** Сённяшняе пакаленне не ведае жахаў вайны. Мы не бачылі спаленых вёсак, разбураных гарадоў, не чулі стогнаў параненых. Але мы павінны ведаць, што такое вайна. Вайна – гэта разбурэнне і пакуты, боль і гора, страта і слёзы. Самае жудаснае – вайна. Самае страшнае – вайна. Яна не шкадуе нікога.

**Гучыць запіс голасу Левітана**. Внимание! Говорит Москва! Граждане и гражданки Советского Союза! Передаём заявление Советского правительства. Сегодня в четыре часа утра без объявлеия каких-либо иретензий к Советскому Союзу, без объявления войны германские войска напали на нашу страну, атаковали наши границы во многих местах и подвергли бомбёжке со своих самалётов наши города: Житомир, Киев, Севастополь, Каунас…

*Дэманструецца плакат “Родина-мать зовёт”.*

*Гучыць песня “Свяшчэнная вайна” (сл.У. Лебедзева-Кумача, муз. А. Аляксандрава)*

**Вядучы 1**. 22 чэрвеня 1941 года раніцай, калі людзі мірна спалі, нямецка-фашысцкія войскі раптоўна абрушылі на гарады і вёскі Беларусі і іншых савецкіх рэспублік тысячы снарадаў і бомб.

**Вядучы 2.** 22 чэрвеня 1941 года фашысцкая Германія без аб’яўлення вайны напала на СССР. Ваенныя дзеянні разгарнуліся ад Баранцава да Чорнага мора. Наступленне вялі тры буйныя фашысцкія армейскія групіроўкі – “Поўнач”, “Цэнтр”, “Поўдзень”. Стратэгічны план па знішчэнні славянскіх народаў “Ост” прадугледжваў знішчыць 75% рускіх, беларусаў, украінцаў, а пакінутых 25% ператварыць у рабоў.

**Вядучы 1.** Першы ўдар ворага прынялі пагранічнікі Брэсцкай крэпасці. Амаль месяц гераічна трымаліся яе абаронцы, ішлі на подзвіг, не думаючы пра славу. Яны змагаліся за Радзіму. Нязгаснай славай авеяны подзвіг абаронцаў Брэсцкай крэпасці.

***Дэманструюцца слайды з фотаздымкамі Брэсцкай крэпасці. Гучыць сумная мелодыя.***

**Першы чытальнік** (*чытаецца верш А.Бачылы “Песня пра герояў Брэсцкай крэпасці”).*

Над Брэстам у небе ласкавым

Празрыстыя хмары плывуць…

Як помнікі воінскай славы,

Фарты крапасныя ўстаюць.

Сурова ўстаюць успаміны…

Над Бугам і ноччу і днём

Ірвуцца снарады і міны,

Казармы палаюць агнём,

Змагаюцца мужна салдаты…

Прабіцца не суджана ім…

Сястра не рыдае над братам

І маці над сынам сваім.

Сваю дарагую краіну

Байцы засланілі сабой…

І ночы і дні несупынна

Грыміць, не сціхаючы, бой.

**Вядучы 2.** Усю тэрыторыю Беларусі фашысты імкнуліся ператварыць у месца масавага знішчэння насельніцтва. Колькі нявіннай крыві праліта ворагам на нашай зямлі! Колькі тысяч чалавек замучана, павешана, растраляна, спалена!

**Вядучы 1.** Колькі ахвяр, колькі чалавечых трагедый! У Беларусі дзейнічала больш як 260 лагераў смерці… Адзін з іх –Трасцянец, у якім знішчана 206 500 чалавек. Гэты найбуйнешы канцлагер на беларускай зямлі знаходзіцца па колькасці знішчаных людзей побач з такімі фашысцкімі фабрыкамі смерці, як Асвенцім, Майданак, Бухенвальд, Дахау…

*Чытаецца верш М. Ясеня “Трасцянец”*

Шэрыя пліты з граніту…

Тут, дзе былі забіты,

Дзе сёння ззяюць праменні,

З вамі гавораць каменні.

Тут, дзе цвітуць сёння ружы,

Стогнуць дзіцячыя душы,

Дзе траўка к сонцу імкнецца,

Просяць дзявочыя сэрцы.

Слухайце, людзі,

Цішыню, цяжкую, як свінец!

Помніце, людзі,

Трасцянец!

Слухайце, людзі,

Цішыню, цяжкую, як свінец!

Помніце, людзі,

І не забудзьце

Трасцянец!

**Вядучы 2**. У гады Вялікай Айчыннай вайны нямецка-фашысцкія захопнікі разбурылі і спалілі 209 гарадоў і гарадскіх пасёлкаў, разрабавалі ці вывезлі ў Германію каля дзесяці тысяч фабрык і заводаў, знішчылі сем тысяч школ, музеяў, бібліятэк. Але самыя вялікія, самыя непапраўныя страты – людскія.

*Гучыць песня “Жураўлі” (музыка Я.Фрэнкеля, словы Р.Гамзатава).*

**Другі чытальнік** (*чытаецца ўрывак з верша А.Вярцінскага “Рэквіем па кожным чацвёртым”).*

Вы бачылі лес, дзе прагал скразны?

Скажыце, вы бачылі бор той,

дзе кожнай другой няма сасны

ці сама меней – чацвёртай?

Тое ж было і з народам маім.

Сякера ваеннай навалы

прайшлася бязлітасна па ім,

і – прагалы, прагалы.

Яны і сёння не зараслі?

Свецяцца прасторай мёртвай…

Вы бачылі лес, дзе прагал скразны?

Скажыце, вы бачылі бор той?

**Трэці чытальнік**

Зямля мая бой прымала,

ад стара і да мала,

ад стогадовага Талаша

да Казея-малыша.

І падаў, распрацёрты,

кожны чацвёрты.

**Чацвёрты чытальнік**

Кожны чацвёрты быў мёртвы –

мір і спакой ім вечны!

Кожны трэці быў змораны,

Скалечаны і знявечаны.

Кожны другі на целе

меў раны, апёкі ці шрамы.

І ўсе мы, усе мы мелі

на душы сваёй раны.

**Вядучы 1.** З агульнай колькасцю 9200 беларускіх сёл і вёсак, разбураных і спаленых, гітлераўцы за гады Вялікай Айчыннай вайны, 4885 было знішчана карнікамі. Поўнасцю, з усімі жыхарамі, было знішчана 627.

**Вядучы 2.** У Брэсцкай вобласці - 111, у Гомельскай - 70, у Гродзенскай - 24, у Віцебскай -222, у Мінскай-92, у Магілёўскай-108. З часткай насельніцтва было знішчана 4258 сёл і вёсак. У Брэсцкай вобласці - 188, у Гомельскай -879, у Гродзенскай-74, у Віцебскай -1902, у Мінскай -537, у Магілёўскай-673.

*Гучыць сумная мелодыя, дэманструюцца слайды з фотаздымкамі канцлагераў, дзе знішчаліся ваеннапалонныя і мірнае насельніцтва.*

**Шосты чытальнік**

Спазніліся мы іх уратаваць.

Калі прыйшлі, з расчыненых баракаў

Ніхто не выйшаў,

І не было каго вітаць з свабодай.

З саломы, з чорнага рыззя на нарах

Быў стогн чуваць…

Мы падышлі, каб распазнаць

Сярод забітых і закатаваных

Сваіх знаёмых, родных.

Але ўсіх змяніла смерць да непазнання.

Усе ляжалі жудасным клубком:

Хто абхапіўшы дзіцянё сваё,

Хто брата ці таварыша,

Хто дрэва тлеючы,

Пакуль агонь не разрываў

Апошніх іх абдымкаў…

*Дэманструюцца слайды прэзентацыі “Хатынь”.*

**Вядучы 2.** Гудуць званы. Гудуць журботна і маркотна. Гудуць над светлымі бярозавымі гаямі, над задуменнымі барамі Лагойшчыны, над Беларуссю.

**Вядучы 1.** Хатынь… Тут жылі мірныя людзі, шчырыя працаўнікі. Любілі свае палі і лясы. Вырошчвалі збажыну і лён, былі добрымі жывёлаводамі. Выхоўвалі дзяцей, радаваліся поспехам і будавалі новае жыццё.

**Вядучы 2.** Вайна разбурыла ўсе мірныя планы, злавесным ценем навісла над кожнаю хатай. 22 сакавіка 1943 года фашысты спалілі жыхароў вёскі Хатынь. 149 чалавек, сярод іх 76 дзяцей, навечна ляглі ў адну брацкую магілу. Гудуць званы, звіняць званы. Звіняць журботна і маркотна. Назва “Хатынь” стала знакавам трагедыі беларускага народа ў гады вайны.

*Гучыць сумная мелодыя.*

**Сёмы чытальнік**

Вы чулі, як у Хатыні

звоняць каміны?

Кроў у жылах стыне

Як слухаеш тыя званы.

Звіняць, як калісь, на ўсю сваю сінь

сініцы і жаўрукі.

Але не чуе ніхто іх.

Ніхто не глядзіць з-пад рукі.

Узялі ў Хатыні слых,

зрабілі глухімі ўсіх.

Узялі ў Хатыні зрок,

далі Хатыні змрок…

Стаяць, як калісь, усцяж каміны,

там, дзе былі двары.

Але не дымяць, а звіняць яны,

звіняць ад зары да зары…

*Гучыць песня “Салаўі Хатыні”(сл. Н. Тулупавай, муз. І.Лучанка).*

**Вядучы 1.** Цяжка далася Перамога нашаму народу. У памяці народа навечна засталіся:

250 дзён гераічнай абароны Севастопаля;

900 дзён блакады Ленінграда;

103 дні вялікай бітвы пад Масквой;

201 дзень стойкасці і мужнасці абаронцаў Сталінграда;

150 дзён змагання на Курскай дузе.

Увесь народ узняўся на абарону Радзімы.

І вера ў свае сілы, вера ў непераможнасць Радзімы дапамагла выстаяць у нялёгкай барацьбе. Дапамагла выстаяць і вера ў непераможнасць нашай арміі, вера ў мужнасць, адвагу воіна-вызваліцеля.

**Восьмы чытальнік**

Гэта ён да пляча прытуліўшы прыклад,

Трапным стрэлам фашыстаў здымаў,

Гэта ён ваяваў за спакой нашых хат

І грудзямі навалу стрымаў…

**Вядучы 2.** Увесь народ узняўся на барацьбу супраць нямецка-фашысцкіх захопнікаў за свабоду і незалежнасць Радзімы. Жорсткасць акупацыйнага рэжыму толькі ўзмацняла нянавісць да акупантаў, рабіла супраціўленне ім асабліва упартым і непрымірымым.

Ужо на пяты дзень вайны ў Пінскім раёне быў сфарміраваны партызанскі атрад, які ўступіў у бой з захопнікамі. Гэта быў адзін з самых першых партызанскіх атрадаў у Беларусі. Яго ўзначальваў Васіль Захаравіч Корж.

**Вядучы 1.** Масавы партызанскі рух у значнай ступені дапамагаў набліжаць перамогу. У ім удзельнічалі як дарослыя, так і дзеці. У ходзе барацьбы з ворагам у канцы 1943 года партызанам удалося вызваліць значную частку Беларусі –каля 60%. Многія з удзельнікаў і арганізатараў партызанскага руху дажылі да Перамогі, многія загінулі.

**Вядучы 2.** Супраць захопнікаў вялі барацьбу як партызаны, так і насельніцтва акупіраванай тэрыторыі Беларусі. Мірныя жыхары аказвалі дапамогу партызанам, рэгулярным часцям Чырвонай Арміі.

Вялікае значэнне ў барацьбе з ворагам мела дружба паміж народамі.

**Дзявяты чытальнік.**

Ноч. Халодная зямлянка.

Перастрэлка. Цішыня.

Неба чыстае, як шклянка.

Тупат быстрага каня.

Мы пазналі без памылак,

Што пад сховай цемнаты

Нам даставілі пасылкі,

Тэлеграмы і лісты.

**Дзясяты чытальнік.**

Хто ад маці , хто ад жонкі –

Кожны вестку атрымаў.

Толькі мне з маёй старонкі

Ні пасылкі, ні пісьма.

Раптам бачу –мне са скрынкі

Паштавік дастаў кісет,

Дзве квадратныя хусцінкі

І малюсенькі пакет.

**Адзінаццаты чытальнік.**

Вышываны там, дзе горы

На святой зямлі грузін,

Каб ты ведаў, што ў горы

Ты на свеце не адзін.

Я прыняў дарунак мілы,

перад боем уначы.

І да самае магілы

буду шчыра берагчы.

Дванаццаты чытальнік.

Не пасылка дарагая,

А братэрская любоў.

Наша дружба векавая.

Дружба верная сяброў.

**Вядучы 1.** Нялёгка далася перамога нашаму народу. Але нягледзячы на складаны час, народ жыў, народ не падаў духам…

За доблесць і гераізм, праяўленыя ў барацьбе з фашысцкімі захопнікамі, звыш 300 000 салдат і афіцэраў – выхадцаў Беларусі – былі ўзнагароджаны ордэнамі і медалямі, а каля 400 воінаў удастоены звання Героя Савецкага Саюза.

Многія нашы землякі не вярнуліся з вайны, аддалі сваё жыццё за светлае будучае, за мірнае неба над намі. Многія прапалі без вестак.

**Вядучы 2.** У глыбокім смутку схіляем мы галовы перад ахвярамі фашысцкай навалы. Ушануем хвілінай маўчання ўсіх тых, хто загінуў у гады Вялікай Айчыннай вайны і быў закатаваны ў канцэнтрацыйных лагерах.

Людзі! Перад абеліскам і помнікамі

Голавы нізка схіліце.

Людзі! Маўчаннем вы

Светлую памяць ушануйце.

Тых,хто насмерць стаяў,

Хто наша жыццё адстаяў,

Хто нам мір на зямлі завяшчаў.

*Гучыць метраном. Хвіліна маўчання.*

**Вядучы 1.** Летам 1944 года савецкія войскі пачалі канчатковае выгнанне ворага з Беларусі. Разам з салдатамі вызвалялі родную зямлю партызаны. Імкліва рушылі савецкія войска да Мінска. Тут знаходзіліся вялікія сілы гітлераўцаў, якія былі знішчаны, а таксама акружаны і ўзяты ў палон. Як сімвал подзвігу і мужнасці воінаў-вызваліцеляў у тым месцы, дзе адбывалася акружэнне фашысцкіх войск пад Мінскам, узняўся пасля вайны Курган Славы.

**Вядучы 2.** 3 ліпеня 1944 года беларуская сталіца была вызвалена ад ворага. У гонар гэтай падзеі тут адбыўся партызанскі парад. Цяпер мы святкуем 3 ліпеня як Дзень Незалежнасці нашай рэспублікі.

**Вядучы 1.** Вялікая Айчынная вайна з’явілася гіганцкім паядынкам дзвюх непрымірымых варожых сістэм, дзвюх процілеглых філасофій –гуманізму і чалавеканенавісніцтва. Так, гэта быў гіганцкі паядынак чалавечнасці з нялюдскасцю, у якім павінна была перамагчы і перамагла чалавечнасць. Але перамога далася нялёгка. Для перамогі патрэбна была мабілізацыя ўсіх фізічных і маральных сіл народа. І перш за ўсё, патрэба была вера ў перамогу.

**Трынаццаты чытальнік.**

Веру цвёрда: сканае бязлітасны вораг,

І штандар перамогі запаліць зару.

Пакуль сэрца не згасне,

Пакуль свецяцца зоры,

Беларусь не загіне, будзе жыць Беларусь!

*Гучыць песня “Дзень Победы”(сл. У.Харытонава, муз. Д.Тухманава)*

**Вядучы 2.** За тое, што на світанні мы чуем песні жаўранкаў, а не выбухі бомбаў, што радуемся цудоўным краявідам прыроды, што нашы вочы свецяцца шчасцем, вялікі дзякуй і нізкі паклон салдатам Вялікай Айчыннай вайны, яе ветэранам!

**Вядучы 1.** Падзеі вайны паступова робяцца мінулым, але не настолькі далёкім, бо яшчэ жывуць сярод нас ветэраны, удзельнікі і сведкі таго суровага і мужнага часу барацьбы і змагання з фашызмам.

… Зямля захоўвае сляды вайны. Як часта яшчэ знаходзяць у ёй смяротны груз – снарады мінулай вайны. І з якой асцярожасцю маладыя салдаты перадаюць іх з рук у рукі, перш чым абясшкодзіць.

Гэтак жа беражліва – толькі ўжо з сэрца ў сэрца! – перадаецца іншы груз вайны. Сухія слёзы над магіламі палеглых салдат і партызан…Нямы мацярынскі крык…Ад чалавека да чалавека. З году ў год. З дзесяцігоддзя ў дзесяцігоддзе….

**Чатырнаццаты чытальнік** *(чытаецца верш Н.Гілевіча “Часцей,часцей прыпамінай…”)*

Часцей, часцей прыпамінай…

Імёны паўшых смерцю храбрых

За родны край, наш мілы край,-

Каб над зямлёй, што млела ў ранах,

Плыў гэты сіні-сіні ранак,

Цвіў гэты белы-белы май,-

Часцей, мой друг, прыпамінай!

Прыпамінай часцей, мой друг,

Імёны тых, што ўсё зрабілі –

Вышэй усіх тваіх заслуг,

Што, як і ты, да слёз любілі

Маністы ўвосень на рабіне

І ў ліпкіх смолках майскі луг,-

Не забывай пра іх, мой друг!..

*Гучыць песня “Майскі вальс”(муз. І.Лучанка, сл.М.Ясеня). У час гучання песні на экране дэманструюцца кадры дакументальнай хронікі.*